**Predkladacia správa**

Predkladaný materiál obsahuje návrh na vyslovenie súhlasu Národnej rady Slovenskej republiky s uzavretím Zmluvy medzi Slovenskou republikou a Gruzínskom o zamedzení dvojitého zdanenia a predchádzaní daňovému úniku v odbore daní z príjmov a z majetku (ďalej len “zmluva”). Zmluva bola podpísaná 27. októbra 2011 v Bratislave na základe uznesenia vlády SR č. 542zo 17. augusta 2011.

Materiál sa predkladá ako iniciatívny podľa Pravidiel pre uzatváranie medzinárodných zmlúv a zmluvnú prax, ktoré schválila vláda SR svojím uznesením č. 743 z 21. októbra 2009. Podľa vyjadrenia Kancelárie prezidenta Slovenskej republiky z 8. 11. 2011 pán prezident nemá pripomienky k dojednanej zmluve a gestor môže pokračovať vo vnútroštátnom schvaľovacom procese.

Predkladaný materiál je v súlade s právnym poriadkom Slovenskej republiky, pričom rozširuje jej bilaterálnu zmluvnú základňu. Pokiaľ ide o otázku zlučiteľnosti medzinárodných zmlúv o zamedzení dvojitého zdanenia s právom Európskej únie, spôsob zamedzenia dvojitého zdanenia je úplne v kompetencii jednotlivých členských štátov Európskej únie. Primárne právo EÚ neupravuje uzavieranie zmlúv o zamedzení dvojitého zdanenia.

Z hľadiska vecnej podstaty predkladaného materiálu, zmluva je medzinárodnou hospodárskou zmluvou všeobecnej povahy (čl. 7 ods. 4 Ústavy SR), ktorá má charakter prezidentskej zmluvy. Zmluva podľa čl. 7 ods. 5 Ústavy SR má prednosť pred zákonmi. Ide o medzinárodnú zmluvu, ktorá priamo zakladá práva alebo povinnosti fyzických osôb alebo právnických osôb a medzinárodnú zmluvu, na ktorej vykonanie nie je potrebný zákon. Zmluva podlieha ratifikácii a bude vyhlásená spôsobom ustanoveným zákonom.

Predložený materiál obsahuje doložku o posúdení vplyvov a doložku prednosti medzinárodnej zmluvy pred zákonmi Slovenskej republiky.